**С.Рысбаев, профессор**

**Баланын окуудан качуусунун 10 себеби**

(окумуштуунун көз карашы)

Балалык курактын эң негизги ишмердиги- окуу экендиги талашсыз. Окуу менен анын келечек тагдыры аныкталат, окуу гана анын келечек жолун аныктайт. Бирок балалык кезинде баары эле жайында болбойт, мына ошол эң негизги ишмердигинен алагды кылган түрдүү жагдайлар, себептер, шылтоолор болот. Ал ар кандай жагдайларга байланыштуу жүрөт. Төмөндө мына ушул багытта сөз кылууну туура көрдүм.

**1.Үйдөгү китеп окуу чөйрөсүнүн жоктугунан:** Баланы тарбиялоодон мурда, ата-эне адегенде өзүн тарбиялоосу керек. Анткени бала сөзсүз түрдө ата-энесин карап өсөт. Ата-эне күн сайын үйүндө китеп окуу менен, жок дегенде, 30 мүнөт алектенишcе, ата-энени көрүп бала китеп окуйт, сабакка даярданат. Үйгө келгенде китеп окуу керектигин бала эреже катары кабыл алат. Ошондуктан, ата-эне үйдө китеп окуу чөйрөсүн түзүүсү керек. Анын башаты-ар бир маданияттуу үйдө үй китепканасынын болушу. Бул баланын окууга болгон оң мотивациясын жаратат. Окууга болгон кызыгуусун түптөйт. Китеп окууга кызыгуу бардык окуу предметтерин өздөштүрүүнүн пайдубалы болот. (Бул тууралуу эл акыны Б.Сарногоев үйдө балдар «китептери болбосо, килемдерин окуйбу» деп эчак эле жазып кеткен) Курулай буйрук берүү менен окутуу баланы китеп окууга мажбурлоо гана болот , андан жадаган бала окуудан качат.

**2. Ата-эненин туура эмес талап коюусунан:** Кээде ата-энелер баласынан өзү башынан өткөн жолду кайталап басып өтүүсүн каалап же өзү жетпей калган бийиктикке жетүүсүн эңсешет. Ошондуктан, баласынын жакшы бир ийгиликке жетүүсүн каалоо сезими менен жашайт. Өзү бала кезинде кандай окуса, баласынын да ошондой окуусун күтөт, биз мындай окуучу элек, сен андай окубайсың деп жемелөөсү, же болбосо, мендей жалкоо болбой, сен жакшы окугун деп катуу талап коюусу күчөйт. Мунун өзү баланын жан дүйнөсүндөгү «мен ата-энемдин күткөнүндөй боло албайм» деген сыяктуу «өзүнө ыраазы болбоо сезимин» жаратат да, ички ишеничин өчүрүп, окуудан көңүлү кайт болот.

**3.Мектепти туура эмес тандоодон:** Ата-эне, адегенде, баласынын жан дүйнөсүн, анын табиятын, жашынын жетилүүсүн гана эмес, психикалык жактан жетилүүсүн, физиологиялык жактан калыптануусун гана эмес, инсан катары калыптануусун, эс тутумун, акыл-эмгегине карата ишмердик абалынин өсүү деңгээлин байкап-билип, ошого жараша мектепти тандоосу керек. Алар кээде баласынын деңгээли жетпей турган элиталык деп атап жүргөн мектептерге беришет. Мектептин талаптарынын бийиктиги баланын деңгээлине туура келбеген шарт жаралса, бала сабакты өздөштүрө албай, окуудан көңүлү айныйт.

**4.Мугалимдин басынтуусунан**: Кээде мугалим класстагы окуучуларды бири-бири менен салыштырып, «сен жаныңда отурган баладан кемсиңби, ошол балача жоксуңбу» деп салыштырып уялтышат, намыстантышат, бирин өйдө, бирин ылдый көрүп кемсинтишет. Кээде орто окуган окуучуну «сенин колуңдан ушул эле келет, ушуну окуп келсең үч коюп берем» деп маданияттуу басынтышат, мүмкүнчүлүгүн чектешет, алдыга өсүүсүн жасалма түрдө токтотушат. Мына ушунун өзү да баланын окууга болгон умтулуусун жок кылат, шыгын ойготуунун ордуна, тескерисинче кайра өчүрөт. Баланын жеке күчүнө ишенимин жоготот.

**5.Ата-эненин балага адилетсиз сын коюусунан:**Баласынын мектептеги жетишкендиктери менен кошо кубанып, же кыйынчылыктарын жоюп аны колдоонун ордуна, кээ бир ата-энелер: «элдин балдары жакшы, сен эле жамансың» деп тилдеп, баласынын көңүлүн оорутушат. Ушундан кийин, бала атасы менен апасы салыштырган «элдин балдарынан» ашайын деп намыстанып окууга киришсе бир жөн, көпчүлүк учурда балдар класстагы дискомфорттон улам, намыстанып алга умтулуунун ордуна, өзүн башкадан төмөн санап, корунуп, жамааттан четтеп, мектепке баруудан баш тартат.

**6.Окуучулардын өз ара чатагына байланыштуу:** Балдар ар түрдүү болот эмеспи, бирөө жоош, бирөө шок дегендей. Ошонун себебинен жоош, алпейим балдар шок жана кыялы чорт балдардын курмандыгы болуп калган учурлар көп. Анан да, учурда адамдардын арасындагы социалдык-экономикалык мамилелер өзгөрүүдө, мектеп рекети өсүүдө, булар окуучулардын окуучулук астейдил мамилелерин талкалайт. Андай мамилелер окуучулардын ортосунда элдешкис нааразылыкты жаратат, анын кесепетинен мектеп которууга барышат, улам башка чөйрөгө туш болушат. Мындай психологиялык кырдаал баланы окуудан алагды болууга алып келет.

**7.Баланын жекече проблемаларынан:** Кээде баланын жеке абалын, жан дүйнөсүндөгү эч ким байкабаган, ата-энеси да сезбеген, билбеген, окуткан мугалими да туйбаган, эң жакын досуна да айтпаган проблемалары болот. Ден соолугу да, курактык өзгөчөлүктөрүнөн улам жаралган шарттар да таасир этиши мүмкүн. Тартынчаак, мокок, коркок, унутчаак, уялчаак, өтүмсүз, жалтаң, корунчаак да болуусу ыктымал. Балада, эгер, мындай сапаттар болсо, анын сабакты өздөштүрүүсүндө, жамаатта өзүн көрсөтүүгө, чечүүчү учурларда активдүү болуусуна терс таасирин тийгизет. Мугалим менен ата-эне баланын мындай абалдан чыгышы үчүн анын себептерин таап, аны жоюнун үстүндө узак убакыт иштеши керек. Антпесе, ал бала окуу ишмердигинен сөзсүзтүрдө артта калат. Анткени баланын жеке проблемасын чечмей сайын,аны талаптагыдай окутуу жана тарбиялоо мүмкүн эмес.

**8.Баланы ашыкча эркелетүүдөн жана ал үчүн ашыкча кам көрүүдөн:** Албетте, ата-эненин балага болгон сүйүүсүн чектей албайсың. Бирок ошол сексиз сүйүү баланы ашыкча эркеликке,артыкчаэгоизмге алып баруудан кудай сактасын, Ата-эненин ашыкча камкордугу баланын даяр нерсеге көнүп, жетем дегенине кыйналбай жетип, мен үчүн баары даяр болот - деген жаңылыш сезимге көнүүсүнө алып келиши ыктымал. Анткени улам кызыкканан кем кылбай ата-эне баласынын каалаганын каалаган учурда каалашынча алып берип туруусу - анын жаш кезинен узакка максат коюп бир нерсеге болгон узакка кызыгуусун өчүрөт, умтулганына кыйналбай жетип туруусу-баланын кыйынчылыктарды күрөшүп жеңип умтулуусунун күчүн азайтат, туруктуу кыялдануусун, дегдеп умтулуусун өчүрүп, жаш кезинен күрөшүп жашоонун, мээнеттенип окуунун баасын кемитет, кыргыздын «саргара жортсоң-кызара бөртөсүң» деген ыйык сөзүнүн маңызын жоготот. Аттестатка ээ болуунун, кийин дипломго жетүүнүн оңой жолун, кызматка орношуунун жеңил жолун эмитен көрөт. Андай балага окуу жөн гана убакыт өткөрүү болуп калат, зеригүүгө айланат.

**9.Окуусун үзгүлтүккө учуратуудан:** Кээде бир күн, эки күн мектепке барбай жеңилдей түшкөн «жалкоо» бала ошол жеңилденүүгө көнө түшөт. Мунун өзү да баланы бош жүргөнгө көндүрөт. Узак убакыт бою сабакка барбай калган окуучу (балким, ден соолугуна, үй шартына, ата-энесинин социалдык мүмкүнчүлүгүнө же миграциялык абалга жараша) окуудан көрөкчө эркин жүрүүгө андан бетер оойт. Бара-бара мектептен оолак болууга барат.

**10. Баланын окууга болгон зээндүүлүгүн эске албоодон:** Балада ата-эне да, мектеп мугалими да эске албаган бир процесстер болот, тактап айтканда, бала төрөлгөндөн эле кайсы бир ишмердүүлүккө: музыкага, техникага, артисттикке, интеллектуалдык жактан, спортко, адабиятка, көркөм өнөргө ыктап өсөт. Бул сыяктуу жөндөмдүүлүктүн 8 тармагынын бири балада болбой койбойт. Мындай жөндөмдүүлүк баланы мектепке кабыл алууда эске алынып, психологиялык жактан тесттен өтүүгө тийиш. Эгер баланын мындай зээндүүлүгү мектепке келген биринчи күндөн тартып эске алынып, ушул тармактын бир жагына ыктатып окутуп-тарбияласа, бала ийгиликке алда канча жакын болмок. Андай шарт, азырынча, бизде жок. Ушунун себебинен да бала окуусунан ийгиликке жете бербейт.

Мына ушундай. Демек жалкоолукка ыктоо алып алган окуучу ушундай ар түрдүү себептерден улам окуудан качат. Ал үчүн мектеп да, баланын ата-энеси да алдыртан кам көрүүсү кажет. Айрыкча, **ата**-**эне педагогикалык билимге ээ болсо**, андан дагы жакшы болмок.

(соңу)